Årsberetning 2022

Bolderslev lokalråd

**2022 var året hvor vi endeligt fik indviet de store fysiske projekter under Områdefornyelsesprojektet – og krisen i Ukraine skabte forøget fokus for mulighederne for fjernvarme, samt gav os gæster på Midtpunktet i form af flygtninge fra de uroplagede områder.**

***Så blev det tiden hvor Bolderslev lokalråd afholdt den årlige generalforsamling. Igen i år afholdtes generalforsamlingen et lørdagsarrangement i Bolderslev Fritidscenter (Lørdag d. 25. februar 2023).***

Ca. 100 borgere mødte frem til Bolderslev Lokalrådsgeneralforsamling. Traditionen tro var der fælles morgenmad og efter den formelle generalforsamling var der foredrag ved journalist Solveig Jensen – en af bysbørnene som er rejst ud i verden og kommer tilbage med inspirationen og spændende historier. Som journalist og bosat i Bruxelles med Europa stof som område, var det et utroligt relevant og interessant indlæg – krisen i Ukraine og sammenhænget til det vi oplever i det lokale samfund blev blandt meget andet gennemgået.

Til bestyrelsen var der genvalg til Janne Rasmussen, Anja Andersen, Mette Skøtt og Karsten Riis Lange, samt 1. suppleant Tina Asmussen. Bestyrelsen består ud over nævnte af Henning Frisk. Hans Peter Jensen og Paul Hansen. Bestyrelsen konstitueres på først kommende bestyrelsesmøde.

I formandens beretning blev der fokuseret på mange områder. Overordnet var temaet ”fremtidens Bolderslev”. Hvad skal vi nu og hvilke indsatser er vigtige. Beretningen vekslede mellem opnåede resultater i 2022 samt sætte indsatser i perspektiv fremadrettet. Som data blev den demografiske sammensætning og udvikling fra 2021 til 2022 sat i perspektiv. Målet er at fastholde trenden i Bolderslev hvor småbørnsfamilier er i stigende antal.

I 2022 har Bolderslev lokalråd haft 10 bestyrelsesmøder og deltaget i et utal af andre relevante møder i forskellige styregrupper, landsbyråd mv.

2022 blev året hvor vi igen i Bolderslev viste at vi har gode værdier. I lyset af de tragiske begivenheder i Ukraine, blev Bolderslev Midtpunkt igen taget i brug som modtagecenter for flygtninge. Meget tidligt i marts 2023 kom de første flygtninge til byen, og alle bakkede op og viste vores gæstfrihed. Til det årlige ren-dag arrangement deltog næste alle Ukrainske flygtninge – så vi var næste 100 personer som samlede affald – og samtidig fik skabt et netværk og vist de Ukrainske flygtninge at de er velkomne. Tak til alle borgere for den store opbakning. Og tak til alle for at vi alle lever op til vores visioner og værdier om åbenhed og tryghed for alle.

 I 2022 har vi haft 3 store events og borgermøder med over 300 deltagere til hver. Det vidner om stort engagement og opbakning. Selv om vi til tider møder spørgsmålet om, hvad lokalrådet gør for lokalsamfundet, så er der trods alt opbakning når vi inviterer.

Vi har i Lokalrådet løbende evalueret hvordan vi sikre, at alle borgere forstår nødvendigheden af at have et velfungerende lokalråd. Koordinering mellem foreninger & institutioner, samarbejdet & kommunikationen med offentlige interessenter og politikere samt at have en langsigtet strategi for udvikling af lokalområdet er et nødvendigt fundament for at bevare og udvikle Bolderslev og lokalområdet. Et trygt sted at bo – med skole og institutioner – med et blomsterne foreningsliv. Uden et lokalråd er det op af bakke.

For at få budskabet ud – og dermed sikre at alle forstår muligheder og fordelene ved at have et lokalråd – vil vi derfor arbejde intens med en opdateret kommunikationsstrategi i 2023.

I relation til dette vil vi opfordre at alle med muligheden, støtter de lokale institutioner, Dagplejen, Børnehuset og skolen. Hvis vi udvander børne og elevtallet ved at anvende institutioner og skoler udenfor Bolderslev risikerer vi at kvaliteten (og overlevelse) er udfordret. Så derfor en kraftig opfordring til at anvende de lokale tilbud.

De 3 store events og borgermøder vi har afholdt i 2023 peger alle mod udvikling og fremtid.

Områdefornyelsen blev indviet i april. Resultatet af en utrættelig indsats fra mange frivillige over 10 år er nu udmøntet i fysiske projekter. Nu udestår alene multibanen ved skoleankomsten. Denne forventes etableret i løbet af 2023.

Borgermødet i forbindelse med dagligvarebutikken blev afholdt i juni – den store opbakning på mødet, og efterfølgende til tegning af andelsbeviser til projektet vidner om at behovet for en dagligvarebutik er reelt. Projektgruppen blev ramt af en forsinkelse, da energikrisen resulterede behov for ændrede prioriteter i privatøkonomien. På trods af dette er Dagrofa og projektgruppen stadig optimistiske, og med et andelshaverbeløb på 1,5 mkr. ved udgangen af 2022 forsættes indsatsen. Projektet vurderes til at kunne etableres i løbet af 2024.

Fjernvarmemuligheden i Bolderslev har fyldt meget. Under borgermødet i november 2022 dukkede rigtig mange op for at høre om muligheden. Projektet er kæmpestor og Aabenraa Fjernvarme arbejder intens på projektoplæg og kommunal accept. Vi tror stadig at der sker fysisk aktivitet i projektet omkring årsskiftet 2023/2024. Under betingelse af der er tilslutning nok.

I 2022 har vi også skulle forholde os til potentielle projektudviklinger for solcelleparker. Vi blev bekendt med at projektudviklere arbejder med planer om op til 2.000 – 3.000 hektar i Bjolderup sogn. Vi har drøftet dette i Lokalrådet og konkluderede at vi ser dette som en risiko for at Bolderslev og det omkringliggende lokalsamfund risikerer at udvikle sig til en solcelle ørken. Og dermed vil bosætning ikke være attraktiv. Vi har derfor valgt at dele vores bekymring med politikere og andre interessenter. Strategien i Aabenraa kommune, hvor projektudviklere definerer strategien for grønne elproduktionsinstallationer er ikke godt. Aabenraa Kommune bør lave en strategi og plan som tilgodeser alle interessenter – og derefter kan man udvikle projekterne.

I øjeblikket arbejdet vi på et projekt for opgradering af vores velkomst skilte og flag standere. Vi håber vi kan indvie de nye aktiver i 2023.

Vi har i Bolderslev en uhyre god og dygtig hjerteløber gruppe. Lokalrådet vil gerne takke for denne store frivillige indsats som er medvirkende til at vores by er mere tryg.

Lokalrådet ser frem til et spændende 2023 med de traditionelle events, ren dag, Boldrock, Markedsfest og Julefest i hallen. Samtidig vil der også ske store udviklinger på de forskellige projekter.

Vi takker alle for samarbejdet i 2022 og ser frem til at fortsætte dette i 2023.

Hvis der er specifikke spørgsmål eller andre kommentarer kan disse rettes til info@bolderslev.dk.

På vegne af Bolderslev Lokalråd

Henning Frisk

Formand